title: Decizia (UE) 2019/441 a Consiliului din 4 martie 2019 privind încheierea Acordului de parteneriat în domeniul pescuitului sustenabil dintre Uniunea Europeană și Regatul Maroc, a protocolului său de punere în aplicare și a schimbului de scrisori care însoțește acordul

text:
                  20.3.2019

                  RO

                  Jurnalul Oficial al Uniunii Europene

                  L 77/4

         DECIZIA (UE) 2019/441 A CONSILIULUI
         din 4 martie 2019
         privind încheierea Acordului de parteneriat în domeniul pescuitului sustenabil dintre Uniunea Europeană și Regatul Maroc, a protocolului său de punere în aplicare și a schimbului de scrisori care însoțește acordul
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 43 coroborat cu articolul 218 alineatul (6) litera (a) punctul (v) și cu articolul 218 alineatul (7),
         având în vedere propunerea Comisiei Europene,
         având în vedere aprobarea Parlamentului European (1),
         întrucât:

                     (1)

                     La 22 mai 2006, Consiliul a adoptat Regulamentul (CE) nr. 764/2006 (2) privind încheierea Acordului de parteneriat în domeniul pescuitului între Comunitatea Europeană și Regatul Maroc (denumit în continuare „acordul”). Ulterior acordul a fost reînnoit tacit.

                     (2)

                     Ultimul protocol de punere în aplicare a acordului și de stabilire a posibilităților de pescuit și a contribuției financiare prevăzute în acord a expirat la 14 iulie 2018.

                     (3)

                     În hotărârea sa în cauza C-266/16 (3), ca răspuns la o întrebare preliminară privind validitatea și interpretarea acordului și a protocolului său de punere în aplicare, Curtea a hotărât că nici acordul, nici protocolul său de punere în aplicare nu sunt aplicabile apelor adiacente teritoriului Saharei Occidentale.

                     (4)

                     Uniunea nu aduce atingere rezultatului procesului politic privind statutul final al Saharei Occidentale, care are loc sub egida Organizației Națiunilor Unite, și și-a reafirmat în mod repetat angajamentul față de soluționarea litigiului din Sahara Occidentală, care în prezent este înscrisă de Organizația Națiunilor Unite pe lista teritoriilor care nu se autoguvernează și este gestionată în mare parte de Regatul Maroc. Uniunea sprijină pe deplin eforturile depuse de secretarul general al Organizației Națiunilor Unite și de trimisul său personal cu scopul de a ajuta părțile să găsească o soluție politică justă, sustenabilă și reciproc acceptabilă, care să prevadă autodeterminarea populației Saharei Occidentale în contextul unor acorduri conforme cu scopurile și principiile Cartei Națiunilor Unite, astfel cum au fost enunțate în rezoluțiile Consiliului de Securitate al Organizației Națiunilor Unite (RCSONU) și în special în RCSONU 2152 (2014), RCSONU 2218 (2015), RCSONU 2285 (2016), RCSONU 2351 (2017) și RCSONU 2414 (2018).

                     (5)

                     Ar trebui să fie posibil ca flotele Uniunii să își poată continua activitățile de pescuit desfășurate de la intrarea în vigoare a acordului, iar domeniul de aplicare al acordului trebuie să fie definit astfel încât să includă apele adiacente teritoriului Saharei Occidentale. Continuarea parteneriatului în domeniul pescuitului este esențială, de asemenea, pentru a garanta că acest teritoriu poate continua să beneficieze de sprijinul sectorial prevăzut în acord, în conformitate cu dreptul Uniunii și cu dreptul internațional, inclusiv cu drepturile omului, și în beneficiul populației în cauză.

                     (6)

                     În acest scop, la 16 aprilie 2018, Consiliul a autorizat Comisia să inițieze negocieri cu Regatul Maroc, în vederea modificării acordului și a ajungerii la un acord cu privire la un nou protocol de punere în aplicare. Ca urmare a negocierilor respective, la 24 iulie 2018, au fost parafate un nou acord de parteneriat în domeniul pescuitului sustenabil între Uniunea Europeană și Regatul Maroc (denumit în continuare „acordul de pescuit”), precum și un nou protocol de punere în aplicare a acestuia, care include anexa și apendicele la protocolul respectiv, și schimbul de scrisori care însoțește acordul de pescuit și care face parte integrală din acordul de pescuit.

                     (7)

                     Obiectivul acordului de pescuit este de a permite Uniunii și Regatului Maroc să colaboreze mai strâns pentru promovarea unei politici sustenabile în domeniul pescuitului și a unei exploatări responsabile a resurselor piscicole în zona de pescuit definită în acordul de pescuit și pentru a susține eforturile Regatului Maroc de a dezvolta sectorul pescuitului și o economie albastră. Acordul contribuie astfel la realizarea obiectivelor urmărite de Uniune în temeiul articolului 21 din Tratatul privind Uniunea Europeană.

                     (8)

                     Comisia a evaluat consecințele potențiale ale acordului de pescuit asupra dezvoltării sustenabile, în special în ceea ce privește beneficiile pentru populația în cauză și exploatarea resurselor naturale ale teritoriilor în cauză.

                     (9)

                     În concordanță cu evaluarea respectivă, se estimează că acordul de pescuit ar trebui să fie deosebit de benefic pentru populația în cauză, având în vedere consecințele socioeconomice pozitive pentru această populație, în special în ceea ce privește ocuparea forței de muncă și investițiile, precum și impactul său asupra dezvoltării sectorului pescuitului și a sectorului prelucrării produselor pescărești.

                     (10)

                     De asemenea, se estimează că acordul de pescuit reprezintă cea mai bună garanție pentru o exploatare sustenabilă a resurselor naturale ale apelor adiacente Saharei Occidentale, întrucât activitățile de pescuit se bazează pe respectarea celor mai bune avize și recomandări științifice în domeniu și sunt susținute prin măsuri corespunzătoare de monitorizare și control.

                     (11)

                     Având în vedere considerațiile expuse în hotărârea Curții de Justiție, Comisia, împreună cu Serviciul European de Acțiune Externă, a luat toate măsurile rezonabile și posibile în contextul actual pentru a implica în mod corespunzător populația în cauză, astfel încât să se confirme consimțământul acesteia. Au fost întreprinse ample proceduri de consultare în Sahara Occidentală și în Regatul Maroc, iar actorii din domeniul socioeconomic și politic care au luat parte la consultări s-au pronunțat în mod clar în favoarea încheierii acordului de pescuit. Cu toate acestea, Front Polisario și alte părți interesate nu au acceptat să participe la procesul de consultare.

                     (12)

                     Cei care nu au acceptat să participe au respins aplicarea acordului de pescuit și a protocolului său de punere în aplicare apelor adiacente Saharei Occidentale, deoarece au fost de părere în esență că actele respective ar confirma poziția Marocului cu privire la teritoriul Saharei Occidentale. Cu toate acestea, niciunul dintre termenii acordului de pescuit sau ai protocolului de punere în aplicare a acestuia nu implică faptul că ar recunoaște suveranitatea sau drepturile suverane ale Regatului Maroc asupra Saharei Occidentale și a apelor adiacente. Uniunea va continua, de asemenea, să își intensifice eforturile pentru a sprijini procesul de soluționare pașnică a litigiului, proces inițiat și desfășurat sub auspiciile Organizației Națiunilor Unite.

                     (13)

                     În conformitate cu Decizia (UE) 2018/2068 a Consiliului (4), acordul de pescuit, protocolul său de punere în aplicare și schimbul de scrisori care însoțește acordul de pescuit au fost semnate la data de 14 ianuarie 2019, sub rezerva încheierii acestora la o dată ulterioară.

                     (14)

                     Acordul de pescuit, protocolul său de punere în aplicare și schimbul de scrisori care însoțește acordul de pescuit ar trebui să fie aprobate.

                     (15)

                     Articolul 13 din acordul de pescuit instituie comitetul mixt însărcinat cu controlul aplicării sale. Comitetul mixt poate să adopte modificările aduse protocolului de punere în aplicare a acordului de pescuit, în conformitate cu articolul 13 alineatul (3) din acordul de pescuit. Pentru a facilita aprobarea acestor modificări, Comisia trebuie împuternicită, sub rezerva condițiilor specifice, să aprobe modificările respective conform unei proceduri simplificate,

               ADOPTĂ PREZENTA DECIZIE:

            Articolul 1
            Se aprobă, în numele Uniunii, Acordul de parteneriat în domeniul pescuitului sustenabil dintre Uniunea Europeană și Regatul Maroc (denumit în continuare „acordul de pescuit”), protocolul său de punere în aplicare și schimbul de scrisori care însoțește acordul de pescuit.
            Textul acordului de pescuit, al protocolului său de punere în aplicare, inclusiv anexa și apendicele la protocolul respectiv, și al schimbului de scrisori care însoțește acordul de pescuit se atașează la prezenta decizie.

            Articolul 2
            În conformitate cu condițiile stabilite în anexa la prezenta decizie, Comisia este împuternicită să aprobe, în numele Uniunii, modificările aduse protocolului de punere în aplicare a acordului de pescuit care sunt adoptate de comitetul mixt instituit în temeiul articolului 13 din acordul de pescuit.

            Articolul 3
            Președintele Consiliului efectuează, în numele Uniunii, notificarea prevăzută la articolul 17 din acordul de pescuit și la articolul 15 din protocolul său de punere în aplicare.

            Articolul 4
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.

            Adoptată la Bruxelles, 4 martie 2019.

                  Pentru Consiliu

                  Președintele

               A. ANTON

            (1)  Aprobarea din 12 februarie 2019 (nepublicată încă în Jurnalul Oficial).

            (2)  Regulamentul (CE) nr. 764/2006 al Consiliului din 22 mai 2006 privind încheierea Acordului de parteneriat în domeniul pescuitului între Comunitatea Europeană și Regatul Maroc (JO L 141, 29.5.2006, p. 1).

            (3)  Hotărârea Curții de Justiție din 27 februarie 2018, Western Sahara Campaign UK, C-266/16, ECLI:EU:C:2018:118.

            (4)  Decizia (UE) 2018/2068 a Consiliului din 29 noiembrie 2018 privind semnarea, în numele Uniunii, a Acordului de parteneriat în domeniul pescuitului sustenabil dintre Uniunea Europeană și Regatul Maroc, a protocolului său de punere în aplicare și a schimbului de scrisori care însoțește acordul (JO L 331, 28.12.2018, p. 1).

            ANEXĂ

               Sfera de competență și procedura pentru stabilirea poziției Uniunii în cadrul comitetului mixt

                        1.

                        Comisia este autorizată să negocieze cu Regatul Maroc și, dacă este cazul, sub rezerva respectării punctului 3 din prezenta anexă, să aprobe modificările protocolului de punere în aplicare a acordului de pescuit referitoare la următoarele aspecte:

                                    (a)

                                    revizuirea posibilităților de pescuit și, prin urmare, a contribuției financiare menționate la articolul 12 alineatul (2) literele (a) și (b) din acordul de pescuit;

                                    (b)

                                    modalitățile sprijinului sectorial și, prin urmare, ale contribuției financiare menționate la articolul 12 alineatul (2) litera (c) din acordul de pescuit;

                                    (c)

                                    condițiile și modalitățile tehnice prin care navele Uniunii își desfășoară activitățile de pescuit.

                        2.

                        În cadrul comitetului mixt instituit în temeiul acordului de pescuit, Uniunea:

                                    (a)

                                    acționează în conformitate cu obiectivele pe care le urmărește în cadrul politicii comune în domeniul pescuitului;

                                    (b)

                                    încurajează pozițiile care sunt compatibile cu normele pertinente adoptate de către organizațiile regionale de gestionare a pescuitului și care țin seama de gestionarea comună de către statele de coastă.

                        3.

                        Atunci când se prevede adoptarea, în cadrul unei reuniuni a comitetului mixt, a unei decizii referitoare la modificări ale protocolului de punere în aplicare, astfel cum se prevede la punctul 1, se iau măsurile necesare pentru ca poziția care va fi adoptată în numele Uniunii să țină seama de cele mai recente informații relevante de ordin statistic, biologic sau de altă natură transmise Comisiei.

                        4.

                        În acest scop și pe baza informațiilor respective, serviciile Comisiei transmit Consiliului sau grupurilor de pregătire ale acestuia, spre examinare și aprobare, un document care prezintă în detaliu elementele specifice ale poziției propuse a Uniunii, cu suficient timp înainte de reuniunea relevantă a comitetului mixt.

                        5.

                        În ceea ce privește aspectele menționate la punctul 1 litera (a), Consiliul aprobă poziția propusă a Uniunii cu majoritate calificată. În celelalte cazuri, se consideră că poziția Uniunii avută în vedere în documentul pregătitor este aprobată, cu excepția cazului în care un număr de state membre echivalent cu o minoritate de blocare obiectează în cadrul unei reuniuni a grupului de pregătire al Consiliului sau în termen de 20 de zile de la primirea documentului pregătitor, fiind luată în considerare data care survine prima. În caz de obiecții, se sesizează Consiliul cu privire la chestiunea respectivă.

                        6.

                        În cazul în care, în cadrul unor reuniuni ulterioare, inclusiv la fața locului, nu se poate ajunge la un acord astfel încât poziția Uniunii să ia în considerare noile elemente, se sesizează Consiliul sau grupurile sale de pregătire cu privire la chestiunea respectivă.

                        7.

                        Comisia este invitată să ia, în timp util, orice măsuri necesare ca urmare a deciziei comitetului mixt, inclusiv, după caz, publicarea deciziei relevante în Jurnalul Oficial al Uniunii Europene și prezentarea eventualelor propuneri necesare pentru punerea în aplicare a deciziei respective.


title: Decizia (UE) 2019/447 a Consiliului din 15 martie 2019 de numire a unui supleant, propus de Republica Italiană, în cadrul Comitetului Regiunilor

text:
                  20.3.2019

                  RO

                  Jurnalul Oficial al Uniunii Europene

                  L 77/73

         DECIZIA (UE) 2019/447 A CONSILIULUI
         din 15 martie 2019
         de numire a unui supleant, propus de Republica Italiană, în cadrul Comitetului Regiunilor
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 305,
         având în vedere propunerea guvernului italian,
         întrucât:

                     (1)

                     La 26 ianuarie 2015, 5 februarie 2015 și 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020.

                     (2)

                     Un loc de supleant în cadrul Comitetului Regiunilor a devenit vacant ca urmare a încheierii mandatului dlui Giorgio SILLI.

               ADOPTĂ PREZENTA DECIZIE:

            Articolul 1
            Este numit în calitatea de supleant în cadrul Comitetului Regiunilor pentru durata rămasă a mandatului actual, care se încheie la 25 ianuarie 2020:

                        —

                        dl Alessio MARSILI, Consigliere del Municipio XIII di Roma Capitale.

            Articolul 2
            Prezenta decizie intră în vigoare la data adoptării.

            Adoptată la Bruxelles, 15 martie 2019.

                  Pentru Consiliu

                  Președintele

               M.C. BUDĂI

            (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

            (2)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

            (3)  Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 159, 25.6.2015, p. 70).


title: Decizia (UE) 2019/509 a Autorității Europene pentru Valori Mobiliare și Piețe din 22 martie 2019 de reînnoire a interdicției temporare privind comercializarea, distribuția sau vânzarea de opțiuni binare clienților de retail

text:
                  27.3.2019

                  RO

                  Jurnalul Oficial al Uniunii Europene

                  L 85/19

         DECIZIA (UE) 2019/509 A AUTORITĂȚII EUROPENE PENTRU VALORI MOBILIARE ȘI PIEȚE
         din 22 martie 2019
         de reînnoire a interdicției temporare privind comercializarea, distribuția sau vânzarea de opțiuni binare clienților de retail
         CONSILIUL SUPRAVEGHETORILOR AUTORITĂȚII EUROPENE PENTRU VALORI MOBILIARE ȘI PIEȚE,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Europeană pentru Valori Mobiliare și Piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (1), în special articolul 9 alineatul (5), articolul 43 alineatul (2) și articolul 44 alineatul (1),
         având în vedere Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012 (2), în special articolul 40,
         având în vedere Regulamentul delegat (UE) 2017/567 al Comisiei din 18 mai 2016 de completare a Regulamentului (UE) nr. 600/2014 al Parlamentului European și al Consiliului în ceea ce privește definițiile, transparența, comprimarea portofoliilor și măsurile de supraveghere privind intervenția asupra produselor și pozițiile (3), în special articolul 19,
         întrucât:

                     1.

                     Prin Decizia (UE) 2018/795 (4), Autoritatea Europeană pentru Valori Mobiliare și Piețe (ESMA) a interzis comercializarea, distribuția sau vânzarea de opțiuni binare clienților de retail începând cu data de 2 iulie 2018 pentru o perioadă de trei luni.

                     2.

                     În conformitate cu articolul 40 alineatul (6) din Regulamentul (UE) nr. 600/2014, ESMA trebuie să revizuiască o măsură de intervenție temporară asupra produselor la intervale corespunzătoare și cel puțin o dată la trei luni.

                     3.

                     Prin Decizia (UE) 2018/1466 (5), ESMA a reînnoit și a modificat interdicția temporară privind comercializarea, distribuția sau vânzarea de opțiuni binare clienților de retail începând cu 2 octombrie 2018. Prin Decizia (UE) 2018/2064 (6), ESMA a reînnoit ulterior interdicția temporară privind comercializarea, distribuția sau vânzarea de opțiuni binare clienților de retail în aceiași termeni cu cei prevăzuți în Decizia (UE) 2018/1466 începând cu 2 ianuarie 2019 pentru o perioadă de trei luni.

                     4.

                     Revizuirea ulterioară de către ESMA a interdicției privind opțiunile binare se bazează, printre altele, pe un sondaj efectuat în rândul autorităților naționale competente (7) (ANC-uri) referitor la aplicarea în practică și la impactul măsurii de intervenție asupra produselor, precum și pe informații suplimentare furnizate de ANC-uri și de părțile interesate.

                     5.

                     ANC-urile au identificat doar un număr restrâns de exemple de neconformitate cu măsurile ESMA de intervenție asupra produselor. Mai mult, de la anunțarea măsurilor convenite, la 27 martie 2018, nu s-au mai acordat autorizații noi firmelor care se ocupă cu comercializarea, distribuția sau vânzarea de opțiuni binare.

                     6.

                     ESMA este conștientă de faptul că unele firme din țări terțe abordează în mod activ clienți din Uniune. Dacă nu sunt însă autorizate sau înregistrate în Uniune, aceste firme nu pot furniza servicii clienților stabiliți sau situați în Uniune decât la inițiativa exclusivă a acestora. ESMA este conștientă și de faptul că există firme care au început să furnizeze alte produse de investiții speculative. ESMA va continua să monitorizeze oferta acestor produse pentru a stabili dacă se impun alte măsuri la nivelul Uniunii.

                     7.

                     De la adoptarea Deciziei (UE) 2018/795, ESMA nu a obținut dovezi care să îi contrazică constatarea generală referitoare la o preocupare semnificativă în legătură cu protecția investitorilor identificată în Decizia (UE) 2018/795, Decizia (UE) 2018/1466 sau în Decizia (UE) 2018/2064 (decizii). Prin urmare, ESMA a concluzionat că preocuparea semnificativă în legătură cu protecția investitorilor identificată în decizii ar continua să existe dacă interdicția temporară privind comercializarea, distribuția sau vânzarea de opțiuni binare clienților de retail nu este reînnoită.

                     8.

                     Mai mult, cerințele de reglementare existente aplicabile în temeiul dreptului Uniunii nu s-au schimbat și nu contracarează nici în prezent amenințarea identificată de ESMA. Mai mult, ANC-urile nu au luat măsuri de contracarare a amenințării sau măsurile luate nu contracarează în mod corespunzător amenințarea. În special, de la adoptarea Deciziei (UE) 2018/795, niciun ANC nu a adoptat propria măsură națională de intervenție asupra produselor în temeiul articolului 42 din Regulamentul (UE) nr. 600/2014 (8).

                     9.

                     Reînnoirea interdicției nu are un efect negativ asupra eficienței piețelor financiare sau asupra investitorilor care să fie disproporționat în raport cu beneficiile acțiunii și nu creează un risc de arbitraj de reglementare din aceleași motive prevăzute în decizii.

                     10.

                     Dacă interdicția temporară nu este reînnoită, ESMA consideră în continuare că opțiunile binare ar putea fi din nou oferite clienților de retail și că aceleași produse sau produse asemănătoare cu cele care au dus la prejudicierea consumatorilor, identificată în decizii, ar putea să revină pe piață.

                     11.

                     Din aceste motive și ținând seama de motivele prevăzute în decizii, ESMA a hotărât să reînnoiască interdicția, în aceiași termeni cu cei prevăzuți în Decizia (UE) 2018/1466 și Decizia (UE) 2018/2064, pentru o perioadă suplimentară de trei luni, cu scopul de a aborda preocuparea semnificativă în legătură cu protecția investitorilor.

                     12.

                     Întrucât măsurile propuse se pot referi, într-o măsură limitată, la instrumente financiare derivate pe mărfuri agricole, ESMA a consultat organismele publice competente în supravegherea, administrarea și reglementarea piețelor agricole fizice în temeiul Regulamentului (CE) nr. 1234/2007 al Consiliului (9). Niciunul din aceste organisme nu a ridicat obiecții legate de propunerea de reînnoire a măsurilor.

                     13.

                     ESMA a comunicat ANC-urilor propunerea de decizie de reînnoire.

               ADOPTĂ PREZENTA DECIZIE

            Articolul 1
            Interdicția temporară a opțiunilor binare în ceea ce privește clienții de retail

               (1)   Este interzisă comercializarea, distribuția sau vânzarea către clienții de retail a opțiunilor binare.

               (2)   În sensul alineatului (1), indiferent dacă este tranzacționată într-un loc de tranzacționare, o opțiune binară este un instrument financiar derivat care întrunește următoarele condiții:

                           (a)

                           trebuie să fie decontată în numerar sau poate fi decontată în numerar la alegerea uneia dintre părți, alta decât din cauza neîndeplinirii obligațiilor de plată sau a altui eveniment de reziliere;

                           (b)

                           prevede plata numai la lichidare sau la scadență;

                           (c)

                           plata acesteia este limitată la:

                                       (i)

                                       o sumă fixă determinată în prealabil sau egală cu zero, dacă activul suport al instrumentului financiar derivat întrunește una sau mai multe condiții determinate în prealabil; și

                                       (ii)

                                       o sumă fixă determinată în prealabil sau egală cu zero, dacă activul suport al instrumentului financiar derivat nu întrunește una sau mai multe condiții determinate în prealabil.

               (3)   Interdicția de la alineatul (1) nu se aplică în cazul:

                           (a)

                           opțiunii binare pentru care suma mai mică dintre cele două sume fixe determinate în prealabil este cel puțin egală cu plata totală efectuată de clientul de retail pentru opțiunea binară, incluzând comisioanele, comisioanele de tranzacție și celelalte costuri aferente;

                           (b)

                           opțiunii binare care întrunește următoarele condiții:

                                       (i)

                                       termenul de la emisiune la scadență este de cel puțin 90 de zile calendaristice;

                                       (ii)

                                       este pus la dispoziția publicului un prospect elaborat și aprobat în conformitate cu Directiva 2003/71/CE a Parlamentului European și a Consiliului (10); și

                                       (iii)

                                       opțiunea binară nu expune furnizorul la riscul de piață pe toată durata termenului opțiunii binare, iar furnizorul sau oricare dintre entitățile din grupul acestuia nu înregistrează alte profituri sau pierderi din opțiunea binară în afară de comisioanele declarate anterior, comisioanele de tranzacție sau celelalte costuri aferente.

            Articolul 2
            Interzicerea participării la activități de eludare
            Se interzice participarea, cu bună știință și în mod intenționat, la activități care au ca obiect sau efect eludarea cerințelor de la articolul 1, inclusiv prin acționarea ca înlocuitor pentru furnizorul de opțiuni binare.

            Articolul 3
            Intrarea în vigoare și aplicarea

               (1)   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

               (2)   Prezenta decizie se aplică de la 2 aprilie 2019 pentru o perioadă de 3 luni.

            Adoptată la Paris, 22 martie 2019.

                  Pentru Consiliul supraveghetorilor

               Steven MAIJOOR

                  Președinte

            (1)  JO L 331, 15.12.2010, p. 84.

            (2)  JO L 173, 12.6.2014, p. 84.

            (3)  JO L 87, 31.3.2017, p. 90.

            (4)  Decizia (UE) 2018/795 a Autorității Europene pentru Valori Mobiliare și Piețe din 22 mai 2018 pentru interzicerea temporară a comercializării, distribuției sau vânzării de opțiuni binare clienților de retail din Uniune în conformitate cu articolul 40 din Regulamentul (UE) nr. 600/2014 al Parlamentului European și al Consiliului (JO L 136, 1.6.2018, p. 31).

            (5)  Decizia (UE) 2018/1466 a Autorității Europene pentru Valori Mobiliare și Piețe din 21 septembrie 2018 de reînnoire și de modificare a interdicției temporare din Decizia (UE) 2018/795 privind comercializarea, distribuția sau vânzarea de opțiuni binare clienților de retail (JO L 245, 1.10.2018, p. 17).

            (6)  Decizia (UE) 2018/2064 a Autorității Europene pentru Valori Mobiliare și Piețe din 14 decembrie 2018 de reînnoire a interdicției temporare privind comercializarea, distribuția sau vânzarea de opțiuni binare clienților de retail (JO L 329, 27.12.2018, p. 27).

            (7)  Au răspuns 20 de ANC-uri: Autoritatea pentru Piața Financiară (AT – FMA), Bundesanstalt für Finanzdienstleistungsaufsicht (DE – BaFiN), Finanstilsynet (DK-Finanstilsynet), Comisia pentru Pieța de Capital din Grecia (EL-HCMC), Comisión Nacional del Mercado de Valores (ES – CNMV), Finantsinspektsioon (EE – FSA), Autoritatea de Supraveghere Financiară din Finlanda (FI – FSA), Autorité des Marchés Financiers (FR – AMF), Magyar Nemzeti Bank (HU – MNB), Banca Centrală a Irlandei (IE – CBI), Commission de Surveillance du Secteur Financier (LU – CSSF), Finanšu un kapitāla tirgus komisija (LV – FKTK), Autoritatea pentru Servicii Financiare din Malta (MT – MFSA), Autoriteit Financiële Markten (NL – AFM), Komisja Nadzoru Finansowego (PL-KNF), Comissão do Mercado de Valores Mobiliários (PT – CMVM), Finansinspektionen (SE – Finansinspektionen), Agencija za trg vrednostnih papirjev (SI – ATVP), Banca Națională a Slovaciei (NBS-SK), Autoritatea de Conduită Financiară (UK – FCA).

            (8)  La 4 iunie 2018, o autoritate competentă dintr-un stat SEE-AELS, NO-Finanstilsynet, a adoptat măsuri naționale de intervenție asupra produselor care au aceiași termeni și aceleași date de aplicare cu cele ale măsurilor ESMA. Mai mult, la 5 iulie 2018, Autoritatea de Supraveghere Financiară din Islanda a publicat că, în opinia sa, comercializarea, distribuția sau vânzarea de opțiuni binare contravine procedurilor și practicilor comerciale solide și adecvate referitoare la tranzacționarea de valori imobiliare, în temeiul legislației sale naționale (articolul 5 din Legea nr. 108/2007 privind tranzacțiile de valori imobiliare). De asemenea, la 6 iulie 2018 a intrat în vigoare în România legea națională cu termeni asemănători cu cei din măsurile ESMA.

            (9)  Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP) (JO L 299, 16.11.2007, p. 1).

            (10)  Directiva 2003/71/CE a Parlamentului European și a Consiliului din 4 noiembrie 2003 privind prospectul care trebuie publicat în cazul unei oferte publice de valori mobiliare sau pentru admiterea valorilor mobiliare la tranzacționare și de modificare a Directivei 2001/34/CE (JO L 345, 31.12.2003, p. 64).


title: Decizia (UE) 2019/563 a Consiliului din 8 aprilie 2019 privind încheierea, în numele Uniunii, a Modificării 1 la Memorandumul de cooperare NAT-I-9406 dintre Statele Unite ale Americii și Uniunea Europeană

text:
                  10.4.2019

                  RO

                  Jurnalul Oficial al Uniunii Europene

                  L 99/1

         DECIZIA (UE) 2019/563 A CONSILIULUI
         din 8 aprilie 2019
         privind încheierea, în numele Uniunii, a Modificării 1 la Memorandumul de cooperare NAT-I-9406 dintre Statele Unite ale Americii și Uniunea Europeană
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (6) al doilea paragraf litera (a) și articolul 218 alineatul (7),
         având în vedere propunerea Comisiei Europene,
         având în vedere aprobarea Parlamentului European (1),
         întrucât:

                     (1)

                     În conformitate cu Decizia (UE) 2018/538 a Consiliului (2), Modificarea 1 la Memorandumul de cooperare NAT-I-9406 dintre Statele Unite ale Americii și Uniunea Europeană (denumit în continuare „Memorandumul de cooperare NAT-I-9406”) a fost semnată la 13 decembrie 2017, sub rezerva încheierii sale la o dată ulterioară.

                     (2)

                     Modificarea 1 la Memorandumul de cooperare NAT-I-9406 extinde sfera cooperării dintre părți la toate etapele modernizării managementului traficului aerian, inclusiv la activitățile de implementare, cu scopul de a asigura interoperabilitatea globală. De asemenea, aceasta modifică structura și guvernanța Memorandumului de cooperare NAT-I-9406, astfel încât să optimizeze punerea în aplicare și gestionarea activităților de cooperare desfășurate în temeiul său.

                     (3)

                     Este necesar să se stabilească dispoziții procedurale pentru participarea Uniunii la managementul executiv al Memorandumului de cooperare NAT-I-9406A dintre Statele Unite ale Americii și Uniunea Europeană privind modernizarea managementului traficului aerian cercetarea și dezvoltarea în domeniul aviației civile și interoperabilitatea globală (denumit în continuare „Memorandumului de cooperare NAT-I-9406A”), care figurează în addendumul la Modificarea 1 și înlocuiește Memorandumul de cooperare NAT-I-9406.

                     (4)

                     Prin urmare, Modificarea 1 la Memorandumul de cooperare NAT-I-9406 ar trebui aprobată în numele Uniunii,

               ADOPTĂ PREZENTA DECIZIE:

            Articolul 1
            Se aprobă, în numele Uniunii, Modificarea 1 la Memorandumul de cooperare NAT-I-9406 dintre Statele Unite ale Americii și Uniunea Europeană (3).

            Articolul 2
            Președintele Consiliului efectuează, în numele Uniunii, notificarea prevăzută la articolul II.B din Modificarea 1 la Memorandumul de cooperare NAT-I-9406, pentru a exprima consimțământul Uniunii de a-și asuma obligații în temeiul Modificării 1 la Memorandumul de cooperare NAT-I-9406 (4).

            Articolul 3
            După consultarea unui comitet special desemnat de Consiliu, Comisia stabilește poziția care urmează să fie adoptată de Uniune în cadrul managementului executiv al Memorandumului de cooperare NAT-I-9406 și al anexelor la acesta astfel cum se menționează la articolul III din Memorandumul de cooperare NAT-I-9406 în ceea ce privește:

                        (a)

                        adoptarea unor anexe suplimentare la Memorandumul de cooperare NAT-I-9406A și a unor apendice la anexele la Memorandumul de cooperare NAT-I-9406A; și

                        (b)

                        adoptarea unor modificări aduse anexelor la Memorandumul de cooperare NAT-I-9406A și apendicelor la anexele respective.

            Articolul 4
            Fără a aduce atingere articolului 3 din prezenta decizie, Comisia poate să ia toate măsurile necesare în temeiul articolelor III, IV, V, VII și VIII din Memorandumul de cooperare NAT-I-9406A.

            Articolul 5
            Comisia reprezintă Uniunea la consultările care au loc în temeiul articolului XI din Memorandumul de cooperare NAT-I-9406A.

            Articolul 6
            Comisia informează Consiliul cu privire la punerea în aplicare a Memorandumului de cooperare NAT-I-9406A ori de câte ori este necesar și cel puțin o dată pe an.

            Articolul 7
            Prezenta decizie intră în vigoare la data adoptării.

            Adoptată la Luxemburg, 8 aprilie 2019.

                  Pentru Consiliu

                  Președintele

               F. MOGHERINI

            (1)  Aprobarea din 12 septembrie 2018 (nepublicată încă în Jurnalul Oficial).

            (2)  Decizia (UE) 2018/538 a Consiliului din 7 decembrie 2017 privind semnarea, în numele Uniunii, și aplicarea cu titlu provizoriu a Modificării 1 la Memorandumul de cooperare NAT-I-9406 dintre Statele Unite ale Americii și Uniunea Europeană (JO L 90, 6.4.2018, p. 1).

            (3)  Textul Modificării 1 la Memorandumul de cooperare NAT-I-9406 dintre Statele Unite ale Americii și Uniunea Europeană a fost publicat în JO L 90, 6.4.2018, p. 3 împreună cu decizia privind semnarea.

            (4)  Data intrării în vigoare a Modificării 1 la Memorandumul de cooperare NAT-I-9406 va fi publicată în Jurnalul Oficial al Uniunii Europene de către Secretariatul General al Consiliului.


title: Decizia (UE) 2019/569 a Comisiei din 3 aprilie 2019 privind propunerea de inițiativă cetățenească intitulată „Respectarea statului de drept în cadrul Uniunii Europene” [notificată cu numărul C(2019) 2314]

text:
                  10.4.2019

                  RO

                  Jurnalul Oficial al Uniunii Europene

                  L 99/39

         DECIZIA (UE) 2019/569 A COMISIEI
         din 3 aprilie 2019
         privind propunerea de inițiativă cetățenească intitulată „Respectarea statului de drept în cadrul Uniunii Europene”

               [notificată cu numărul C(2019) 2314]

         (Numai textul în limba franceză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 211/2011 al Parlamentului European și al Consiliului din 16 februarie 2011 privind inițiativa cetățenească (1), în special articolul 4,
         întrucât:

                     (1)

                     Obiectul propunerii de inițiativă cetățenească intitulate „Respectarea statului de drept în cadrul Uniunii Europene” este formulat după cum urmează: „Crearea unui mecanism de evaluare obiectiv și imparțial pentru verificarea aplicării valorilor Uniunii Europene de către toate statele membre”.

                     (2)

                     Obiectivele propunerii de inițiativă cetățenească se referă la următoarele: „(a) Dotarea Uniunii Europene cu o legislație generală care să permită verificarea în mod obiectiv a aplicării concrete a dispozițiilor naționale referitoare la statul de drept, pentru a întări încrederea reciprocă dintre statele membre și pentru a facilita punerea în aplicare a dispozițiilor articolului 7 din TUE în ceea ce privește posibilele încălcări ale valorilor Uniunii; (b) Facilitarea aplicării legislației europene privind cooperarea judiciară în materie penală (de exemplu, mandatul european de arestare).”

                     (3)

                     Anexa la propunerea de inițiativă cetățenească menționează consolidarea rolului Agenției pentru Drepturi Fundamentale a Uniunii Europene, al cărei aviz ar putea fi solicitat pentru a asigura nivelul maxim de obiectivitate a deciziilor instituțiilor Uniunii, inclusiv în domeniul cooperării polițienești și în cel al cooperării în materie de securitate.

                     (4)

                     Tratatul privind Uniunea Europeană (TUE) consolidează cetățenia Uniunii și îmbunătățește în continuare funcționarea democratică a Uniunii prevăzând, printre altele, că fiecare cetățean trebuie să aibă dreptul de a participa la viața democratică a Uniunii prin intermediul unei inițiative cetățenești europene.

                     (5)

                     În acest scop, procedurile și condițiile necesare pentru o inițiativă cetățenească ar trebui să fie clare, simple, ușor de aplicat și proporționale cu natura inițiativei cetățenești, astfel încât să încurajeze participarea cetățenilor și să sporească accesibilitatea Uniunii.

                     (6)

                     În scopul punerii în aplicare a tratatelor se pot adopta acte juridice ale Uniunii:

                                 —

                                 pentru măsuri de stabilire a modalităților prin care statele membre, în colaborare cu Comisia, realizează o evaluare obiectivă și imparțială a punerii în aplicare, de către autoritățile statelor membre, a politicilor Uniunii în spațiul de libertate, securitate și justiție, în special în scopul de a favoriza aplicarea deplină a principiului recunoașterii reciproce, pe baza articolului 70 din Tratatul privind funcționarea Uniunii Europene (TFUE);

                                 —

                                 pentru modificările aduse Regulamentului (CE) nr. 168/2007 al Consiliului (2), pe baza articolului 352 din TFUE.

                     (7)

                     În schimb, în scopul punerii în aplicare a tratatelor nu pot fi adoptate acte juridice ale Uniunii care vizează modificarea procedurii prevăzute la articolul 7 din TUE.

                     (8)

                     Propunerea de inițiativă cetățenească, în măsura în care vizează prezentarea de către Comisie a unor propuneri de acte juridice de stabilire a modalităților de efectuare a unei evaluări obiective și imparțiale a punerii în aplicare de către autoritățile naționale a politicilor Uniunii în spațiul de libertate, securitate și justiție, precum și de modificare a Regulamentului Consiliului privind înființarea Agenției pentru Drepturi Fundamentale a Uniunii Europene, nu se află în mod vădit în afara sferei competențelor care îi permit Comisiei să prezinte o propunere de act juridic al Uniunii pentru punerea în aplicare a tratatelor în conformitate cu articolul 4 alineatul (2) litera (b) din regulament.

                     (9)

                     În plus, s-a constituit comitetul cetățenilor și s-au desemnat persoanele de contact în conformitate cu articolul 3 alineatul (2) din regulament, iar propunerea de inițiativă cetățenească nu este nici vădit abuzivă, neserioasă sau vexatorie și nici nu contravine în mod vădit valorilor Uniunii, prevăzute la articolul 2 din TUE.

                     (10)

                     Prin urmare, propunerea de inițiativă cetățenească intitulată „Respectarea statului de drept în cadrul Uniunii Europene” ar trebui înregistrată,

               ADOPTĂ PREZENTA DECIZIE:

            Articolul 1

               (1)   Se înregistrează propunerea de inițiativă cetățenească intitulată „Respectarea statului de drept în cadrul Uniunii Europene”.

               (2)   Pot fi adunate declarații de susținere pentru această propunere de inițiativă cetățenească, pornind de la constatarea faptului că aceasta vizează prezentarea de către Comisie a unor propuneri de acte juridice:

                           —

                           de stabilire a modalităților de efectuare a unei evaluări obiective și imparțiale a punerii în aplicare de către autoritățile naționale a politicilor Uniunii în spațiul de libertate, securitate și justiție;

                           —

                           de modificare a Regulamentului Consiliului privind înființarea Agenției pentru Drepturi Fundamentale a Uniunii Europene.

            Articolul 2
            Prezenta decizie intră în vigoare la 8 aprilie 2019.

            Articolul 3
            Prezenta decizie se adresează organizatorilor (membrii comitetului cetățenilor) propunerii de inițiativă cetățenească intitulate „Respectarea statului de drept în cadrul Uniunii Europene”, reprezentați de domnul Pier Virgilio DASTOLI și de domnul Marco CAPPATO, care acționează în calitate de persoane de contact.

            Adoptată la Bruxelles, 3 aprilie 2019.

                  Pentru Comisie

               Frans TIMMERMANS

                  Prim-vicepreședinte

            (1)  JO L 65, 11.3.2011, p. 1.

            (2)  Regulamentul (CE) nr. 168/2007 al Consiliului din 15 februarie 2007 privind înființarea Agenției pentru Drepturi Fundamentale a Uniunii Europene (JO L 53, 22.2.2007, p. 1).


Decizia Comisiei din 22/10/2018 de declarare a unei concentrări compatibilă cu piaţa comună (Cazul COMP/M.9016 - CMA CGM / Container Finance) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia (PESC) 2019/678 a Consiliului din 29 aprilie 2019 de modificare a Deciziei 2013/184/PESC privind măsuri restrictive împotriva Myanmar/Birmaniei

text:
                  30.4.2019

                  RO

                  Jurnalul Oficial al Uniunii Europene

                  L 114/18

         DECIZIA (PESC) 2019/678 A CONSILIULUI
         din 29 aprilie 2019
         de modificare a Deciziei 2013/184/PESC privind măsuri restrictive împotriva Myanmar/Birmaniei
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 22 aprilie 2013, Consiliul a adoptat Decizia 2013/184/PESC (1) privind măsuri restrictive împotriva Myanmar/Birmaniei.

                     (2)

                     Pe baza reexaminării Deciziei 2013/184/PESC, măsurile restrictive ar trebui reînnoite până la 30 aprilie 2020.

                     (3)

                     S-au primit informații actualizate privind două includeri pe listă și ar trebui indicat genul tuturor persoanelor aflate pe listă.

                     (4)

                     Prin urmare, Decizia 2013/184/PESC ar trebui modificată în consecință,

               ADOPTĂ PREZENTA DECIZIE:

            Articolul 1
            Decizia 2013/184/PESC se modifică după cum urmează:

                        1.

                        Articolul 12 se înlocuiește cu următorul text:

                           „Articolul 12
                           Prezenta decizie se aplică până la 30 aprilie 2020. Aceasta se reexaminează permanent. Decizia se reînnoiește sau se modifică, după caz, dacă Consiliul consideră că obiectivele acesteia nu au fost atinse.”

                        2.

                        Anexa se modifică conform anexei la prezenta decizie.

            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.

            Adoptată la Bruxelles, 29 aprilie 2019.

                  Pentru Consiliu

                  Președintele

               G. CIAMBA

            (1)  Decizia 2013/184/PESC a Consiliului din 22 aprilie 2013 privind măsuri restrictive împotriva Myanmar/Birmaniei și de abrogare a Deciziei 2010/232/PESC (JO L 111, 23.4.2013, p. 75).

            ANEXĂ
            Rubricile 1-14 din lista persoanelor și entităților prevăzută în anexa la Decizia 2013/184/PESC se înlocuiesc cu rubricile de mai jos:

                           Nume

                           Informații de identificare

                           Motive

                           Data includerii pe listă

                           „1.

                           Aung Kyaw Zaw

                           Data nașterii: 20 august 1961
                           Genul: masculin
                           Pașaport nr.: DM000826
                           Data eliberării: 22 noiembrie 2011
                           Data expirării: 21 noiembrie 2021
                           Număr militar de identificare: BC 17444

                           Generalul-locotenent Aung Kyaw Zaw a fost șeful Biroului de operațiuni speciale nr. 3 al forțelor armate din Myanmar/Birmania (Tatmadaw) începând din august 2015 până la sfârșitul anului 2017. Biroul de operațiuni speciale nr. 3 era însărcinat cu supravegherea comandamentului de vest și, în acest context, generalul-locotenent Aung Kyaw Zaw este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către comandamentul de vest în perioada respectivă. Printre aceste atrocități se numără uciderile ilegale, violența sexuală și incendierea sistematică a caselor și clădirilor populației Rohingya.

                           25.6.2018

                           2.

                           Maung Maung Soe

                           Data nașterii: martie 1964
                           Genul: masculin
                           Număr național de identificare: Tatmadaw Kyee 19571

                           Generalul-maior Maung Maung Soe a fost comandantul comandamentului de vest al forțelor armate din Myanmar/Birmania (Tatmadaw) începând din octombrie 2016 până la 10 noiembrie 2017, fiind însărcinat cu supravegherea operațiilor militare din statul Rakhine. În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către comandamentul de vest în perioada respectivă. Printre aceste atrocități se numără uciderile ilegale, violența sexuală și incendierea sistematică a caselor și clădirilor populației Rohingya.

                           25.6.2018

                           3.

                           Than Oo

                           Data nașterii: 12 octombrie 1973
                           Genul: masculin
                           Număr militar de identificare: BC 25723

                           Generalul de brigadă Than Oo este comandantul celei de a 99-a divizii de infanterie ușoară a forțelor armate din Myanmar/Birmania (Tatmadaw). În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către cea de a 99-a divizie de infanterie ușoară în a doua jumătate a anului 2017. Printre aceste atrocități se numără uciderile ilegale, violența sexuală și incendierea sistematică a caselor și clădirilor populației Rohingya.

                           25.6.2018

                           4.

                           Aung Aung

                           Genul: masculin
                           Număr militar de identificare: BC 23750

                           Generalul de brigadă Aung Aung este comandantul celei de a 33-a divizii de infanterie ușoară a forțelor armate din Myanmar/Birmania (Tatmadaw). În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către cea de a 33-a divizie de infanterie ușoară în a doua jumătate a anului 2017. Printre aceste atrocități se numără uciderile ilegale, violența sexuală și incendierea sistematică a caselor și clădirilor populației Rohingya.

                           25.6.2018

                           5.

                           Khin Maung Soe

                           Data nașterii: 1972
                           Genul: masculin

                           Generalul de brigadă Khin Maung Soe este comandantul comandamentului pentru operații militare nr. 15, denumit uneori și «cea de a 15-a divizie de infanterie ușoară», din cadrul forțelor armate din Myanmar/Birmania (Tatmadaw),, de care aparține batalionul de infanterie nr. 564. În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către comandamentul pentru operații militare nr. 15, în special de batalionul de infanterie nr. 564, în a doua jumătate a anului 2017. Printre aceste atrocități se numără uciderile ilegale, violența sexuală și incendierea sistematică a caselor și clădirilor populației Rohingya.

                           25.6.2018

                           6.

                           Thura San Lwin

                           Data nașterii: 17 martie 1959
                           Genul: masculin

                           Generalul de brigadă Thura San Lwin a fost comandantul poliției de frontieră începând din octombrie 2016 până la începutul lunii octombrie 2017. În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către poliția de frontieră în perioada respectivă. Printre aceste atrocități se numără uciderile ilegale și incendierea sistematică a caselor și clădirilor populației Rohingya.

                           25.6.2018

                           7.

                           Thant Zin Oo

                           Genul: masculin

                           Thant Zin Oo este comandantul celui de al optulea batalion de poliție de securitate. În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către cel de al optulea batalion de poliție de securitate în a doua jumătate a anului 2017. Printre încălcările grave ale drepturilor omului se numără uciderile ilegale și incendierea sistematică a caselor și clădirilor populației Rohingya. Respectivele încălcări au fost comise în asociere și cu sprijinul direct al celei de a 33-a divizii de infanterie ușoară a forțelor armate din Myanmar/Birmania (Tatmadaw) condusă de generalul de brigadă Aung Aung. Thant Zin Oo este, prin urmare, asociat cu persoana inclusă pe listă, generalul de brigadă Aung Aung.

                           25.6.2018

                           8.

                           Ba Kyaw

                           Genul: masculin

                           Ba Kyaw este sergent-major în cadrul celui de al 564-lea batalion de infanterie ușoară al forțelor armate din Myanmar/Birmania (Tatmadaw). El a comis atrocități și încălcări grave ale drepturilor omului, inclusiv ucideri, deportări și tortură, împotriva populației Rohingya din statul Rakhine în a doua jumătate a anului 2017. Acesta a fost identificat în special drept unul dintre principalii autori ai masacrului de la Maung Nu din 27 august 2017.

                           21.12.2018

                           9.

                           Tun Naing

                           Genul: masculin

                           Tun Naing este comandantul bazei poliției de frontieră din Taung Bazar. În această calitate, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către poliția de frontieră din Taung Bazar înaintea, în jurul și după data de 25 august 2017, inclusiv detenție forțată, rele tratamente și tortură.

                           21.12.2018

                           10.

                           Khin Hlaing

                           Data nașterii: 2 mai 1968
                           Genul: masculin

                           Generalul de brigadă Khin Hlaing a fost comandantul celei de a 99-a divizii de infanterie ușoară și este în prezent comandantul comandamentului de nord-est al forțelor armate din Myanmar/Birmania (Tatmadaw). În calitatea de comandant al celei de a 99-a divizii de infanterie ușoară, a supravegheat operațiile militare desfășurate în statul Shan în 2016 și la începutul lui 2017. În acest context, el este responsabil pentru atrocitățile și încălcările grave ale drepturilor omului comise împotriva populației rurale aparținând minorităților etnice în statul Shan în a doua jumătate a anului 2016 de către cea de a 99-a divizie de infanterie ușoară. Printre acestea se numără uciderile ilegale, detenția forțată și distrugerea satelor.

                           21.12.2018

                           11.

                           Aung Myo Thu

                           Genul: masculin

                           Maiorul Aung Myo Thu este comandantul brigăzii de luptă a celei de a 33-a divizii de infanterie ușoară a forțelor armate din Myanmar/Birmania (Tatmadaw). În calitatea de comandant al brigăzii de luptă a celei de a 33-a divizii de infanterie ușoară, a supravegheat operațiile militare desfășurate în statul Rakhine în 2017. În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către cea de a 33-a divizie de infanterie ușoară în a doua jumătate a anului 2017. Printre acestea se numără uciderile ilegale, violența sexuală și detenția forțată.

                           21.12.2018

                           12.

                           Thant Zaw Win

                           Genul: masculin

                           Thant Zaw Win este maior în cadrul celui de al 564-lea batalion de infanterie ușoară al forțelor armate din Myanmar/Birmania (Tatmadaw). În această calitate, el a supravegheat operațiile militare desfășurate în statul Rakhine și este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către cel de al 564-lea batalion de infanterie ușoară, în special în și în jurul satului Maung Nu la 27 august 2017. Printre aceste atrocități se numără uciderile ilegale, violența sexuală și incendierea sistematică a caselor și clădirilor populației Rohingya.

                           21.12.2018

                           13.

                           Kyaw Chay

                           Genul: masculin

                           Kyaw Chay este caporal în cadrul poliției de frontieră. El a fost staționat anterior în Zay Di Pyin și a fost comandantul bazei poliției de frontieră din Zay Di Pyin în perioada din jurul datei de 25 august 2017, când au fost comise o serie de încălcări ale drepturilor omului de către poliția de frontieră sub comanda sa. În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către poliția de frontieră în perioada respectivă. De asemenea, a participat la încălcări grave ale drepturilor omului. Printre aceste încălcări se numără rele tratamente aplicate deținuților și tortura.

                           21.12.2018

                           14.

                           Nyi Nyi Swe

                           Genul: masculin

                           Generalul-maior Nyi Nyi Swe a fost comandantul comandamentului de nord al forțelor armate din Myanmar/Birmania (Tatmadaw). În această calitate, el este responsabil pentru atrocitățile și încălcările grave ale drepturilor omului comise în statul Kachin în perioada cuprinsă între mai 2016 și aprilie 2018 (până la numirea sa în funcția de comandant al comandamentului de sud-vest) de către comandamentul de nord, inclusiv aplicarea de rele tratamente civililor. El este, de asemenea, responsabil pentru obstrucționarea acordării ajutorului umanitar civililor care aveau nevoie de ajutor din statul Kachin în perioada respectivă, în special blocarea transporturilor de alimente.

                           21.12.2018”


title: Decizia (UE) 2019/679 a Autorității Europene pentru Valori Mobiliare și Piețe din 17 aprilie 2019 de reînnoire a restricționării temporare privind comercializarea, distribuția sau vânzarea de contracte pentru diferență clienților de retail

text:
                  30.4.2019

                  RO

                  Jurnalul Oficial al Uniunii Europene

                  L 114/22

         DECIZIA (UE) 2019/679 A AUTORITĂȚII EUROPENE PENTRU VALORI MOBILIARE ȘI PIEȚE
         din 17 aprilie 2019
         de reînnoire a restricționării temporare privind comercializarea, distribuția sau vânzarea de contracte pentru diferență clienților de retail
         CONSILIUL SUPRAVEGHETORILOR AUTORITĂȚII EUROPENE PENTRU VALORI MOBILIARE ȘI PIEȚE,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Europeană pentru Valori Mobiliare și Piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (1), în special articolul 9 alineatul (5), articolul 43 alineatul (2) și articolul 44 alineatul (1),
         având în vedere Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012 (2), în special articolul 40,
         având în vedere Regulamentul delegat (UE) 2017/567 al Comisiei din 18 mai 2016 de completare a Regulamentului (UE) nr. 600/2014 al Parlamentului European și al Consiliului în ceea ce privește definițiile, transparența, comprimarea portofoliilor și măsurile de supraveghere privind intervenția asupra produselor și pozițiile (3), în special articolul 19,
         întrucât:

                     (1)

                     Prin Decizia (UE) 2018/796 (4), Autoritatea Europeană pentru Valori Mobiliare și Piețe (ESMA) a restricționat comercializarea, distribuția sau vânzarea de contracte pentru diferență (CFD-uri) clienților de retail începând cu data de 1 august 2018 pentru o perioadă de trei luni.

                     (2)

                     În conformitate cu articolul 40 alineatul (6) din Regulamentul (UE) nr. 600/2014, ESMA trebuie să revizuiască o măsură de intervenție temporară asupra produselor la intervale corespunzătoare și cel puțin o dată la trei luni.

                     (3)

                     Prin Decizia (UE) 2018/1636 (5), ESMA a reînnoit și a modificat restricționarea temporară privind comercializarea, distribuția sau vânzarea de CFD-uri clienților de retail începând cu data de 1 noiembrie 2018 pentru o perioadă de trei luni. Prin Decizia (UE) 2019/155 (6), ESMA a reînnoit din nou restricționarea temporară privind comercializarea, distribuția sau vânzarea de CFD-uri clienților de retail în aceiași termeni cu cei prevăzuți în Decizia (UE) 2018/1636 începând cu 1 februarie 2019 pentru o perioadă de trei luni.

                     (4)

                     Revizuirea ulterioară de către ESMA a restricționării CFD-urilor se bazează, printre altele, pe un sondaj efectuat în rândul autorităților naționale competente (7) (ANC-uri) cu privire la aplicarea în practică și la impactul măsurii de intervenție asupra produselor, precum și pe informații suplimentare furnizate de ANC-uri și de părți interesate. Informațiile prezintă tendințe similare cu informațiile care au dus la reînnoirea precedentă, Decizia (UE) 2019/155.

                     (5)

                     ANC-urile au detectat doar exemple limitate de neconformare cu măsura ESMA de intervenție asupra produselor, legate în principal de avertizările de risc, în special furnizori de CFD-uri care afișau bannere pe internet sau alte mesaje publicitare electronice care nu conțineau avertizarea de risc obligatorie. Deși bannerele pe internet sau alte mesaje publicitare electronice nu se refereau, de regulă, în mod explicit la CFD-uri, ci la activități de investiții online, ANC-urile și ESMA vor continua să monitorizeze conformitatea acestora cu obligațiile privind avertizarea de risc și că nu sunt folosite cu scopul de a le eluda.

                     (6)

                     ANC-urile au raportat o scădere generală a numărului de conturi ale clienților de retail care conțin CFD-uri, a volumului de tranzacții și a capitalului propriu total al clienților de retail pe parcursul celor trei luni, din noiembrie 2017 până în ianuarie 2018 (prima perioadă), față de perioada noiembrie 2018 până în ianuarie 2019 (a doua perioadă). Comparând aceste perioade, numărul de conturi profitabile a rămas în general stabil (8). Costurile medii suportate de clienții de retail la tranzacționarea de CFD-uri, care par să fie mai puțin influențate de condițiile de piață decât rezultatele generale obținute de clienți, au fost semnificativ mai mici în a doua perioadă față de prima perioadă (9). Costurile medii legate de conturile de retail active care conțin CFD-uri pe criptomonedă au fost disproporționate față de altele, cu toate că aceste conturi au înregistrat în continuare costuri mai mari decât conturile fără expunere la criptomonedă. În sfârșit, ANC-urile au raportat o scădere constantă a numărului de închideri automate ale conturilor, a numărului de cazuri în care conturile au creat capital propriu negativ și a valorii soldurilor capitalurilor proprii negative pentru conturile clienților de retail (10).

                     (7)

                     ANC-urile au mai raportat și o creștere a numărului de clienți tratați la cerere drept clienți profesioniști în a doua perioadă, față de prima perioadă. ESMA este conștientă că anumiți furnizori de CFD-uri fac publicitate în rândul clienților de retail la posibilitatea de a deveni clienți profesioniști la cerere. Un client de retail poate însă solicita să fie tratat ca client profesionist, mai precis, dacă depune o cerere în scris în conformitate cu toate cerințele stabilite de legislația în vigoare. Furnizorii trebuie să se asigure că respectă întotdeauna aceste condiții (11). ESMA este de asemenea conștientă că anumite firme din țări terțe abordează activ clienții din Uniune sau că unii furnizori de CFD-uri din Uniune fac reclamă pentru posibilitatea clienților de retail de a-și muta conturile la o entitate intragrup dintr-o țară terță. Însă, dacă nu sunt autorizate sau înregistrate în Uniune, firmele din țări terțe nu pot furniza servicii clienților stabiliți sau situați în Uniune decât la inițiativa exclusivă a clienților. În sfârșit, ESMA este conștientă de faptul că există firme care au început să furnizeze alte produse de investiții speculative. ESMA va continua să monitorizeze oferta acestor produse pentru a stabili dacă se impun alte măsuri la nivelul Uniunii.

                     (8)

                     De la adoptarea Deciziei (UE) 2018/796, ESMA nu a obținut dovezi care să îi contrazică constatarea generală referitoare la o preocupare semnificativă în legătură cu protecția investitorilor identificată în Decizia (UE) 2018/796, Decizia (UE) 2018/1636 sau Decizia (UE) 2019/155 (denumite în continuare „decizii”). Prin urmare, ESMA a concluzionat că preocuparea semnificativă în legătură cu protecția investitorilor identificată în decizii ar continua să existe dacă restricționarea temporară privind comercializarea, distribuția sau vânzarea de CFD-uri clienților de retail nu este reînnoită.

                     (9)

                     Mai mult, cerințele de reglementare existente aplicabile în temeiul dreptului Uniunii nu s-au schimbat și nu contracarează nici în prezent amenințarea identificată de ESMA. Mai mult, ANC-urile nu au luat măsuri de contracarare a amenințării sau măsurile luate nu contracarează în mod corespunzător amenințarea. Aceasta continuă să rămână o preocupare paneuropeană. Prin urmare, ESMA consideră că, dacă nu adoptă și alte ANC-uri măsuri naționale de intervenție asupra produselor, este necesară o reînnoire suplimentară a măsurii ESMA pentru ca preocuparea semnificativă în legătură cu protecția investitorilor identificată în decizii să fie abordată în mod adecvat.

                     (10)

                     Reînnoirea restricționării nu are un efect negativ asupra eficienței piețelor financiare sau asupra investitorilor care să fie disproporționat în raport cu beneficiile acțiunii și nu creează un risc de arbitraj de reglementare din aceleași motive prevăzute în decizii.

                     (11)

                     Dacă restricționarea temporară nu este reînnoită, ESMA continuă să considere că probabil CFD-urile vor fi oferite din nou clienților de retail fără măsuri adecvate de protecție suficientă a acestora împotriva riscurilor legate de acele produse care au dus la prejudicierea consumatorilor și care au fost identificate în decizii.

                     (12)

                     Din aceste motive și ținând seama de motivele prevăzute în decizii, ESMA a hotărât să reînnoiască restricționarea în aceiași termeni cu cei prevăzuți în Decizia (UE) 2018/1636 și Decizia (UE) 2019/155, pentru o perioadă suplimentară de trei luni, cu scopul de a aborda preocuparea semnificativă în legătură cu protecția investitorilor.

                     (13)

                     Întrucât măsurile propuse se pot referi, într-o măsură limitată, la instrumente financiare derivate pe mărfuri agricole, ESMA a consultat organismele publice competente în supravegherea, administrarea și reglementarea piețelor agricole fizice în temeiul Regulamentului (CE) nr. 1234/2007 al Consiliului (12). Niciunul din aceste organisme nu a ridicat obiecții legate de propunerea de reînnoire a măsurilor.

                     (14)

                     ESMA a comunicat ANC-urilor propunerea de decizie de reînnoire,

               ADOPTĂ PREZENTA DECIZIE:

            Articolul 1
            Definiții
            În sensul prezentei directive:

                        (a)

                        „contract pentru diferență” sau „CFD” înseamnă un instrument financiar derivat, altul decât o opțiune, un contract futures, un swap sau un contract forward pe rata dobânzii al cărui scop este de a oferi titularului o expunere lungă sau scurtă la fluctuațiile prețului, ale nivelului sau ale valorii unui activ suport, indiferent dacă acesta este tranzacționat într-un loc de tranzacționare și care trebuie decontat în numerar sau poate fi decontat în numerar la alegerea uneia dintre părți, din alt motiv decât neîndeplinirea obligațiilor de plată sau al altui tip de eveniment de reziliere;

                        (b)

                        „beneficiu nemonetar exclus” înseamnă orice beneficiu nemonetar, altul decât, în măsura în care se referă la CFD-uri, instrumentele de informare și de cercetare;

                        (c)

                        „marjă inițială” înseamnă orice plată în scopul intrării într-un CFD, excluzând comisionul, taxele de tranzacție și orice alte costuri aferente;

                        (d)

                        „protecție a marjei inițiale” înseamnă marja inițială stabilită în anexa I;

                        (e)

                        „protecție de închidere la marjă” înseamnă închiderea unuia sau mai multor CFD-uri deschise ale unui client de retail în condițiile cele mai favorabile pentru client în conformitate cu articolele 24 și 27 din Directiva 2014/65/UE atunci când suma fondurilor din contul de tranzacționare de CFD-uri și profiturile nete nerealizate ale tuturor CFD-urilor deschise conectate la contul respectiv scad la mai puțin de jumătate din valoarea totală a protecției marjei inițiale pentru toate respectivele CFD-uri deschise;

                        (f)

                        „protecție împotriva soldului negativ” înseamnă limita unui pasiv agregat al unui client de retail pentru toate CFD-urile conectate la un cont de tranzacționare de CFD-uri cu un furnizor de CFD-uri la fondurile din respectivul cont de tranzacționare de CFD-uri.

            Articolul 2
            Restricție temporară a CFD-urilor în ceea ce privește clienții de retail
            Comercializarea, distribuția sau vânzarea către clienți de retail a CFD-urilor este restricționată la situațiile în care sunt îndeplinite cel puțin toate condițiile următoare:

                        (a)

                        furnizorul de CFD-uri solicită clientului de retail să plătească protecția marjei inițiale;

                        (b)

                        Furnizorul de CFD-uri asigură clientului de retail protecția de închidere la marjă;

                        (c)

                        Furnizorul de CFD-uri asigură clientului de retail protecția împotriva soldului negativ;

                        (d)

                        furnizorul de CFD-uri nu furnizează clientului de retail direct sau indirect o plată sau un beneficiu monetar sau nemonetar exclus în legătură cu respectiva comercializare, distribuție sau vânzare a unui CFD, altul decât profiturile realizate cu privire la orice CFD furnizat; și

                        (e)

                        furnizorul de CFD nu transmite direct sau indirect o comunicare clientului de retail sau nu publică informații accesibile acestuia cu privire la comercializarea, distribuția sau vânzarea unui CFD, cu excepția cazului în care acesta include avertismentul privind riscurile specificat și respectă condițiile din anexa II.

            Articolul 3
            Interzicerea participării la activități de eludare
            Se interzice participarea, cu bună știință și în mod intenționat, la activități care au ca obiect sau efect eludarea cerințelor de la articolul 2, inclusiv prin acționarea ca înlocuitor pentru furnizorul de CFD-uri.

            Articolul 4
            Intrarea în vigoare și aplicarea

               (1)   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

               (2)   Prezenta decizie se aplică de la 1 mai 2019 pentru o perioadă de 3 luni.

            Adoptată la Paris, 17 aprilie 2019.

                  Pentru Consiliul supraveghetorilor

               Steven MAIJOOR

                  Președinte

            (1)  JO L 331, 15.12.2010, p. 84.

            (2)  JO L 173, 12.6.2014, p. 84.

            (3)  JO L 87, 31.3.2017, p. 90.

            (4)  Decizia (UE) 2018/796 a Autorității Europene pentru Valori Mobiliare și Piețe din 22 mai 2018 pentru restricționarea temporară a contractelor pentru diferență în Uniune în conformitate cu articolul 40 din Regulamentul (UE) nr. 600/2014 al Parlamentului European și al Consiliului (JO L 136, 1.6.2018, p. 50).

            (5)  Decizia (UE) 2018/1636 a Autorității Europene pentru Valori Mobiliare și Piețe din 23 octombrie 2018 de reînnoire și de modificare a restricționării temporare din Decizia (UE) 2018/796 privind comercializarea, distribuția sau vânzarea de contracte pentru diferență clienților de retail (JO L 272, 31.10.2018, p. 62).

            (6)  Decizia (UE) 2019/155 a Autorității Europene pentru Valori Mobiliare și Piețe din 23 ianuarie 2019 de reînnoire a restricționării temporare privind comercializarea, distribuția sau vânzarea de contracte pentru diferență clienților de retail (JO L 27, 31.1.2019, p. 36).

            (7)  Au răspuns 20 de ANC-uri: Autoritatea pentru Piața Financiară (AT – FMA), Comisia pentru Valori Mobiliare și Schimb din Cipru (CY – CySEC), Bundesanstalt für Finanzdienstleistungsaufsicht (DE – BaFiN), Finanstilsynet (DK –Finanstilsynet), Comisia pentru Piețe de Capital din Grecia (EL – HCMC), Comisión Nacional del Mercado de Valores (ES – CNMV), Autoritatea de Supraveghere Financiară din Finlanda (FI – FSA), Autorité des Marchés Financiers (FR – AMF), Magyar Nemzeti Bank (HU – MNB), Banca Centrală a Irlandei (IE – CBI), Commissione Nazionale per le Società e la Borsa (IT – Consob), Commission de Surveillance du Secteur Financier (LU – CSSF), Finanšu un kapitāla tirgus komisija (LV – FKTK), Autoritatea pentru Servicii Financiare din Malta (MT – MFSA), Autoriteit Financiële Markten (NL – AFM), Komisja Nadzoru Finansowego (PL – KNF), Comissão do Mercado de Valores Mobiliários (PT – CMVM), Autoritatea de Supraveghere Financiară din România (RO – ASF), Finansinspektionen (SE – Finansinspektionen), Autoritatea de Conduită Financiară (UK – FCA).

            (8)  Numărul de conturi profitabile ale clienților de retail a crescut în ianuarie 2019, evoluție care poate fi asociată cu condițiile de piață.

            (9)  Această constatare corespunde scăderii observate în volumul total al tranzacțiilor pe baza căruia se calculează de regulă spreadurile și comisioanele. Capitalul propriu mediu al clienților a crescut ușor în rândul conturilor active ale clienților de retail, cu toate că această creștere a reprezentat o schimbare mult mai mică în termeni procentuali decât scăderea volumului total al tranzacțiilor și a expunerii totale pentru aceste conturi.

            (10)  În a doua perioadă era în vigoare protecția împotriva soldului negativ. Discontinuitățile pieței pot duce însă la închiderea inițială a contului unui client la un preț care creează capital propriu negativ, contul fiind apoi recreditat de furnizor până la capital propriu zero pentru a îndeplini noua condiție de protecție împotriva soldului negativ. Acesta a fost și cazul furnizorilor care au oferit protecție împotriva soldului negativ în prima perioadă.

            (11)  Anexa II, secțiunea II din Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349). Vezi și secțiunea 11 din setul de Întrebări și răspunsuri ESMA pe teme legate de protecția investitorilor și de intermediari conform MiFID II și MiFIR (ESMA35-43-349), în care ESMA a identificat forme de practici pe care firmele de investiții nu ar trebui să le folosească la aplicarea obligațiilor legale cu privire la clasificarea clienților ca profesioniști, la cerere. Secțiunea 11 a fost actualizată ultima dată la 25 mai 2018.

            (12)  Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP) (JO L 299, 16.11.2007, p. 1).

            ANEXA I

               PROCENTELE MARJEI INIȚIALE ÎN FUNCȚIE DE TIPUL ACTIVULUI SUPORT

                        (a)

                        3,33 % din valoarea noțională a CFD-ului atunci când perechea valutară a activului suport este compusă din oricare două dintre următoarele monede: dolarul american, euro, yenul japonez, lira sterlină, dolarul canadian sau francul elvețian.

                        (b)

                        5 % din valoarea noțională a CFD-ului atunci când indicele, perechea valutară sau marfa activului suport este:

                                    (i)

                                    oricare dintre următorii indici ai titlurilor de capital: Financial Times Stock Exchange 100 (FTSE 100); Cotation Assistée en Continu 40 (CAC 40); Deutsche Bourse AG German Stock Index 30 (DAX30); Dow Jones Industrial Average (DJIA); Standard & Poors 500 (S&P 500); NASDAQ Composite Index (NASDAQ), NASDAQ 100 Index (NASDAQ 100); Nikkei Index (Nikkei 225); Standard & Poors/Australian Securities Exchange 200 (ASX 200); EURO STOXX 50 Index (EURO STOXX 50);

                                    (ii)

                                    o pereche valutară compusă din cel puțin o monedă care nu este menționată la litera (a) de mai sus; sau

                                    (iii)

                                    aur.

                        (c)

                        10 % din valoarea noțională a CFD-ului atunci când indicele de marfă sau al titlurilor de capitalului al activului suport este un indice de marfă sau orice indice al titlurilor de capital, alții decât cei enumerați la litera (b) de mai sus;

                        (d)

                        50 % din valoarea noțională a CFD-ului atunci când activul suport este o criptomonedă; sau

                        (e)

                        20 % din valoarea noțională a CFD-ului atunci când activul suport este:

                                    (i)

                                    o acțiune; sau

                                    (ii)

                                    nu este enumerat în prezenta anexă.

            ANEXA II

               AVERTISMENTELE PRIVIND RISCURILE

            SECȚIUNEA A

               Condițiile avertismentelor privind riscurile

                        1.

                        Avertismentul privind riscurile are un aspect care să îi asigure o importanță deosebită, are o dimensiune a fontului cel puțin egală cu dimensiunea predominantă a fontului și este redactat în aceeași limbă ca cea utilizată în comunicare sau în informațiile publicate.

                        2.

                        În cazul în care comunicarea sau informațiile publicate se află pe un suport durabil sau pe o pagină web, avertismentul privind riscurile este în formatul specificat în secțiunea B.

                        3.

                        În cazul în care comunicarea sau informațiile publicate se află pe alt suport decât suport durabil sau pagină web, avertizarea de risc va fi în formatul specificat în secțiunea C.

                        4.

                        Prin derogare de la punctele 2 și 3, dacă numărul de caractere pe care le conține avertizarea de risc în formatul specificat la secțiunea B sau C depășește limita de caractere permise în dispozițiile standard ale unui furnizor terț, avertizarea de risc poate apărea în formatul specificat la secțiunea D.

                        5.

                        Dacă se folosește avertizarea de risc în formatul specificat la secțiunea D, comunicarea sau informațiile publicate trebuie să conțină și un link direct către pagina web a furnizorului CFD, unde apare avertizarea de risc în formatul specificat la secțiunea B.

                        6.

                        Avertismentul privind riscurile include un procent actualizat al pierderilor specifice furnizorului, bazat pe calculul procentului de conturi de tranzacționare de CFD-uri furnizate clienților de retail de către furnizorul de CFD-uri care a pierdut bani. Calculul se efectuează o dată la trei luni și acoperă perioada de 12 luni care precedă data la care este efectuată („perioada de calcul pe 12 luni”). În sensul calculului:

                                    (a)

                                    se consideră că un cont de tranzacționare de CFD-uri al unui client de retail individual a pierdut bani dacă suma tuturor profiturilor nete realizate și nerealizate privind CFD-urile conectate la contul de tranzacționare de CFD-uri în perioada de calcul de 12 luni este negativă;

                                    (b)

                                    orice costuri legate de CFD-urile conectate la contul de tranzacționare de CFD vor fi incluse în calcul, inclusiv toate cheltuielile, taxele și comisioanele;

                                    (c)

                                    următoarele elemente sunt excluse din calcul:

                                                (i)

                                                orice cont de tranzacționare de CFD-uri care nu a avut un CFD deschis în legătură cu acesta în perioada de calcul;

                                                (ii)

                                                orice profit sau pierdere din alte produse decât CFD-urile conectate la contul de tranzacționare de CFD-uri;

                                                (iii)

                                                orice depozit sau retragere de fonduri din contul de tranzacționare de CFD-uri.

                        7.

                        Prin derogare de la punctele 2-6,dacă în ultima perioadă de calcul de 12 luni, un furnizor de CFD-uri nu a furnizat un CFD deschis, conectat la un cont de tranzacționare de CFD-uri al unui client de retail, respectivul furnizor de CFD-uri utilizează avertizarea standard de risc menționată la secțiunile E-G, după caz.

                  SECȚIUNEA B

               Avertismentul privind riscurile specifice furnizorului pe un suport durabil și o pagină web

                        CFD-urile sunt instrumente complexe și au un risc ridicat de a pierde rapid bani din cauza efectului de levier.

                           [a se introduce procentul pentru fiecare furnizor] % din conturile investitorilor de retail pierd bani atunci când tranzacționează CFD-uri cu acest furnizor.

                        Ar trebui să luați în considerare dacă înțelegeți modul în care funcționează CFD-urile și dacă vă puteți permite să vă asumați riscul ridicat de a vă pierde banii.

                  SECȚIUNEA C

               Avertisment sintetizat privind riscurile specifice furnizorului

                           [a se introduce procentul pentru fiecare furnizor] % din conturile investitorilor de retail pierd bani atunci când tranzacționează CFD-uri cu acest furnizor.

                        Ar trebui să luați în considerare dacă vă puteți permite să vă asumați riscul ridicat de a vă pierde banii.

                  SECȚIUNEA D

               Avertizarea de risc cu caractere reduse specifică furnizorului

            [introduceți procentul pe furnizor]% din conturile CFD de retail pierd bani.
            SECȚIUNEA E

               Avertismentul standard privind riscurile pe un suport durabil și o pagină web

                        CFD-urile sunt instrumente complexe și au un risc ridicat de a pierde rapid bani din cauza efectului de levier.

                           Între 74-89 % din conturile investitorilor de retail pierd bani atunci când tranzacționează CFD-uri.

                        Ar trebui să luați în considerare dacă înțelegeți modul în care funcționează CFD-urile și dacă vă puteți permite să vă asumați riscul ridicat de a vă pierde banii.

                  SECȚIUNEA F

               Avertisment standard sintetizat privind riscurile

                           Între 74-89 % din conturile investitorilor de retail pierd bani atunci când tranzacționează CFD-uri.

                        Ar trebui să luați în considerare dacă vă puteți permite să vă asumați riscul ridicat de a vă pierde banii.

                  SECȚIUNEA G

               Avertizarea de risc cu caractere reduse standard

            74-89 % din conturile CFD de retail pierd bani.


title: Decizia (UE) 2019/718 a Comisiei din 30 aprilie 2019 privind propunerea de inițiativă cetățenească intitulată „PRO-NUTRISCORE” [notificată cu numărul C(2019) 3232]

text:
                  10.5.2019

                  RO

                  Jurnalul Oficial al Uniunii Europene

                  L 122/49

         DECIZIA (UE) 2019/718 A COMISIEI
         din 30 aprilie 2019
         privind propunerea de inițiativă cetățenească intitulată „PRO-NUTRISCORE”

               [notificată cu numărul C(2019) 3232]

         (Numai textul în limba franceză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 211/2011 al Parlamentului European și al Consiliului din 16 februarie 2011 privind inițiativa cetățenească (1), în special articolul 4,
         întrucât:

                     (1)

                     Obiectul propunerii de inițiativă cetățenească intitulate „PRO-NUTRISCORE” este următorul: „Solicităm Comisiei Europene să impună o etichetare «Nutriscore» simplificată cu privire la produsele alimentare, pentru a garanta furnizarea unor informații nutriționale de calitate consumatorilor și pentru a le proteja sănătatea.”

                     (2)

                     Obiectivele propunerii de inițiativă cetățenească sunt următoarele: „1. Facilitarea citirii și a înțelegerii etichetării nutriționale, astfel încât valoarea nutrițională a unui produs alimentar să poată fi înțeleasă imediat în contextul diversității ofertei de produse alimentare. 2. Luarea de măsuri cu privire la aspectele legate de sănătatea publică, încurajând profesioniștii să îmbunătățească compoziția produselor lor. 3. Armonizarea informațiilor nutriționale la nivel european prin instituirea unui sistem de etichetare oficial unic, care să pună capăt confuziei consumatorilor europeni în fața multitudinii de logouri existente.”

                     (3)

                     Tratatul privind Uniunea Europeană (TUE) consolidează cetățenia Uniunii și îmbunătățește și mai mult funcționarea democratică a Uniunii prin dispozițiile care prevăd, printre altele, că fiecare cetățean trebuie să aibă dreptul de a participa la viața democratică a Uniunii prin intermediul unei inițiative cetățenești europene.

                     (4)

                     În acest scop, procedurile și condițiile necesare pentru o inițiativă cetățenească ar trebui să fie clare, simple, ușor de aplicat și proporționale cu natura inițiativei cetățenești, astfel încât să încurajeze participarea cetățenilor și să aducă Uniunea mai aproape de cetățeni.

                     (5)

                     Pentru apropierea actelor cu putere de lege și a actelor administrative ale statelor membre care au ca obiect instituirea și funcționarea pieței interne, se pot adopta acte juridice ale Uniunii în scopul punerii în aplicare a tratatelor, în temeiul articolului 114 din Tratatul privind funcționarea Uniunii Europene (TFUE).

                     (6)

                     Din aceste motive, propunerea de inițiativă cetățenească nu se află în mod vădit în afara sferei de competență a Comisiei în ceea ce privește prezentarea unei propuneri de act juridic al Uniunii în scopul punerii în aplicare a tratatelor, în conformitate cu articolul 4 alineatul (2) litera (b) din regulament.

                     (7)

                     În plus, s-a constituit comitetul cetățenilor și s-au desemnat persoanele de contact, în conformitate cu articolul 3 alineatul (2) din regulament, iar propunerea de inițiativă cetățenească nu este nici vădit abuzivă, neserioasă sau vexatorie și nici nu contravine vădit valorilor Uniunii, prevăzute la articolul 2 din TUE.

                     (8)

                     Prin urmare, propunerea de inițiativă cetățenească intitulată „PRO-NUTRISCORE” ar trebui înregistrată,

               ADOPTĂ PREZENTA DECIZIE:

            Articolul 1
            Prin prezenta decizie, se înregistrează propunerea de inițiativă cetățenească intitulată „PRONUTRISCORE”.

            Articolul 2
            Prezenta decizie intră în vigoare la 8 mai 2019.

            Articolul 3
            Prezenta decizie se adresează organizatorilor (membrilor comitetului cetățenilor) propunerii de inițiativă cetățenească intitulate „PRO-NUTRISCORE”, reprezentați de domnul Cédric MUSSO și de domnul Ivo MECHELS, care acționează în calitate de persoane de contact.

            Adoptată la Bruxelles, 30 aprilie 2019.

                  Pentru Comisie

               Frans TIMMERMANS

                  Vicepreședinte

            (1)  JO L 65, 11.3.2011, p. 1.


title: Decizia (UE) 2019/719 a Comisiei din 30 aprilie 2019 privind propunerea de inițiativă cetățenească intitulată „Soluția rapidă, echitabilă și eficace la schimbările climatice” [notificată cu numărul C(2019) 3246]

text:
                  10.5.2019

                  RO

                  Jurnalul Oficial al Uniunii Europene

                  L 122/51

         DECIZIA (UE) 2019/719 A COMISIEI
         din 30 aprilie 2019
         privind propunerea de inițiativă cetățenească intitulată „Soluția rapidă, echitabilă și eficace la schimbările climatice”

               [notificată cu numărul C(2019) 3246]

         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 211/2011 al Parlamentului European și al Consiliului din 16 februarie 2011 privind inițiativa cetățenească (1), în special articolul 4,
         întrucât:

                     (1)

                     Obiectul propunerii de inițiativă cetățenească intitulate „Soluția rapidă, echitabilă și eficace la schimbările climatice” este următorul: „Oamenii de știință și economiștii sunt de acord: impunerea unor prețuri tot mai ridicate pentru poluare și distribuirea veniturilor obținute către gospodării este o soluție care funcționează.”

                     (2)

                     Obiectivele propunerii de inițiativă cetățenească sunt următoarele: „O creștere constantă a prețului combustibililor fosili va reduce poluarea. Aceasta va determina întreprinderile și consumatorii să aleagă opțiuni mai ecologice și mai ieftine. Toate sumele colectate vor fi returnate în mod echitabil cetățenilor în fiecare lună, sub formă de dividende. Majoritatea familiilor cu venituri mici și medii vor beneficia de pe urma acestei inițiative. Ajustarea la frontieră a emisiilor de dioxid de carbon ne va proteja economia și va promova adoptarea acestei soluții la nivel mondial. Alte beneficii ale inițiativei vor fi un aer mai curat, crearea de locuri de muncă și reducerea cheltuielilor publice ca urmare a alinierii politicilor.”

                     (3)

                     Tratatul privind Uniunea Europeană (TUE) consolidează cetățenia Uniunii și îmbunătățește și mai mult funcționarea democratică a Uniunii prin dispozițiile care prevăd, printre altele, că fiecare cetățean trebuie să aibă dreptul de a participa la viața democratică a Uniunii prin intermediul unei inițiative cetățenești europene.

                     (4)

                     În acest scop, procedurile și condițiile necesare pentru o inițiativă cetățenească ar trebui să fie clare, simple, ușor de aplicat și proporționale cu natura inițiativei, astfel încât să încurajeze participarea cetățenilor și să aducă Uniunea mai aproape de cetățeni.

                     (5)

                     Comisia are competența de a prezenta propuneri de acte juridice ale Uniunii în scopul punerii în aplicare a tratatelor cu privire la următoarele aspecte:

                                 —

                                 în ceea ce privește dispozițiile referitoare la armonizarea legislațiilor privind impozitul pe cifra de afaceri, accizele și alte impozite indirecte, în măsura în care această armonizare este necesară pentru a asigura instituirea și funcționarea pieței interne și pentru a evita denaturarea concurenței, în temeiul articolului 113 din Tratatul privind funcționarea Uniunii Europene (TFUE);

                                 —

                                 în ceea ce privește măsurile care trebuie luate pentru îndeplinirea obiectivelor de conservare, protecție și îmbunătățire a calității mediului și de promovare pe plan internațional a unor măsuri destinate să contracareze problemele de mediu la scară regională sau mondială și în special de combatere a schimbărilor climatice, în temeiul articolului 192 alineatele (1) și (2) din TFUE, coroborat cu articolul 191 alineatul (1) prima și a patra liniuță din TFUE;

                                 —

                                 în ceea ce privește punerea în aplicare a politicii comerciale comune, în temeiul articolului 207 din TFUE.

                     (6)

                     Din aceste motive, propunerea de inițiativă cetățenească nu se află în mod vădit în afara sferei de competență a Comisiei în ceea ce privește prezentarea unei propuneri de act juridic al Uniunii în scopul punerii în aplicare a tratatelor, în conformitate cu articolul 4 alineatul (2) litera (b) din regulament.

                     (7)

                     În plus, s-a constituit comitetul cetățenilor și s-au desemnat persoanele de contact, în conformitate cu articolul 3 alineatul (2) din regulament, iar propunerea de inițiativă cetățenească nu este nici vădit abuzivă, neserioasă sau vexatorie și nici nu contravine vădit valorilor Uniunii, prevăzute la articolul 2 din TUE.

                     (8)

                     Prin urmare, propunerea de inițiativă cetățenească intitulată „Soluția rapidă, echitabilă și eficace la schimbările climatice” ar trebui înregistrată,

               ADOPTĂ PREZENTA DECIZIE:

            Articolul 1
            Prin prezenta decizie, se înregistrează propunerea de inițiativă cetățenească intitulată „Soluția rapidă, echitabilă și eficace la schimbările climatice”.

            Articolul 2
            Prezenta decizie intră în vigoare la 6 mai 2019.

            Articolul 3
            Prezenta decizie se adresează organizatorilor (membrilor comitetului cetățenilor) propunerii de inițiativă cetățenească intitulate „Soluția rapidă, echitabilă și eficace la schimbările climatice”, reprezentați de domnul Christiaan Frederik ALOFS și de doamna Brigitte Ludovica Franciscus Maria VAN GERVEN, care acționează în calitate de persoane de contact.

            Adoptată la Bruxelles, 30 aprilie 2019.

                  Pentru Comisie

               Frans TIMMERMANS

                  Vicepreședinte

            (1)  JO L 65, 11.3.2011, p. 1.